Source: http://www.uusiaika-lehti.fi/fi/nayta/uutinen/12861983475213
Timestamp: 2019-02-15 20:10:22+00:00
Document Index: 361690

Matched Legal Cases: ['kko ', 'kko ', 'kko ', 'kko ', 'kko ', 'kko ']

Puuliiton lakko uhkaa laajentua perjantaina
Saha- ja vaneriteollisuuden perjantaina alkanut lakko uhkaa laajentua ensi perjantaina, jos neuvotteluissa ei sitä ennen päästä sopimukseen. Sekä Puuliitto että työnantajia edustava Metsäteollisuus ry hylkäsivät perjantaina valtakunnansovittelija Esa Lonka sovintoesityksen.
Puuliitto tyrmäsi muun muassa sovintoesitykseen sisältyneen palvelusvuosilisien siirtämisen palkkoihin.
Perjantaina alkanut lakko koskee UPM-Kymmenen, Stora Enson, Metsäliiton, Versowoodin ja Vapo Timberin 39 työpaikkaa. Lakossa on runsaat 4!p000 työntekijää.
Lonkan esitys tarjosi Puuliitolle 1,1 prosentin yleiskorotusta ja 0,8 prosentin paikallista erää. Metsäteollisuuden toimihenkilöt saivat aiemmin omissa neuvotteluissaan prosentin yleiskorotuksen ja 0,4 prosentin paikallisen erän.
Ensi perjantaina lakko uhkaa laajentua Metsäteollisuus ry:n kaikkiin mekaanisen metsäteollisuuden jäsenyrityksiin, jos sovintoa ei sitä ennen synny. Siitä viikko eteenpäin lakko laajenisi kaikkiin mekaanisessa metsäteollisuudessa toimiviin yrityksiin.
Metalliliiton auto- ja konealoille saavutettiin perjantaina neuvottelutulos syksyn ja ensi kevään palkankorotuksista.
Palkkoja korotetaan lokakuun alusta prosentin yleiskorotuksella ja 0,4 prosentin työpaikkakohtaisella jakoerällä. Myös vähimmäispalkkataulukkoja korotetaan lokakuun alusta.
Työpaikkakohtainen jakoerä on autokorjaamoissa 4-20 senttiä tunnilta ja autokaupassa 7-33 euroa kuukaudessa. Luottamusmiehen ja työnantajan on sovittava jakoerän käytöstä lokakuun loppuun mennessä. Mikäli sopimusta ei synny, erä jaetaan 0,4 prosentin suuruisena yleiskorotuksena kaikille.
Toukokuun alussa 2011 palkkoja korotetaan 0,6 prosentin yleiskorotuksella ja samassa yhteydessä korotetaan myös vähimmäispalkkataulukkoja.
Toimihenkilöunionin hallitus hyväksyi torstaina valtakunnansovittelija Esa Lonkan sovintoesityksen ict-alan uudeksi työehtosopimukseksi. Lähes kahden vuoden mittainen sopimus nostaa lokakuussa palkkoja 27 euroa tai vähintään 1,1 prosenttia.
Joulukuussa yrityksissä maksetaan lisäksi 0,5 prosentin paikallinen erä, jonka jakamisesta työnantaja sopii pääluottamusmiehen kanssa.
Jos paikallisesta erästä ei synny sopimusta, kaikille toimihenkilöille maksetaan 0,25 prosentin yleiskorotus ja työnantaja päättää 0,25 prosentin jakamisesta.
Syksyn 2011 yleiskorotuksesta ja vuoden 2012 tammikuun yrityskohtaisesta erästä liitot neuvottelevat ensi vuoden huhti–toukokuussa.